C 271/86

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2019/C 271/07)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

BENDRASIS DOKUMENTAS

ΚΡΙΤΣΑ (KRITSA)

ES Nr. PGI-GR-02317 – 2017 7 6

SKVN ( ) SGN ( X )

1. Pavadinimas (-ai)

„Κριτσά“ („Kritsa“)

2. Valstybė narė arba trečioji šalis

Graikija

3. Žemės ūkio produkto arba maisto produkto aprašymas

3.1. Produkto rūšis

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kurio pavadinimas nurodytas 1 punkte, aprašymas

Alyvuogių aliejus „Kritsa“ yra gaminamas tik iš ‘Koroneiki’ veislės alyvuogių. Aliejaus spalva – nuo žalios iki aukso žalumo.

Fizinės ir cheminės savybės:

— rūgštingumas (oleino rūgšties masės procentas): ≤ 0,5

— ekstinkcijos koeficientas K270: ≤ 0,15

— ekstinkcijos koeficientas K232: ≤ 1,90

— ekstinkcijos koeficiento pokytis Delta-K: ≤ 0

Juslinis vertinimas:

— vaisiškumas: ≤ 2,5

— defektas: ≤ 0,0

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Alyvuogių aliejus „Kritsa“ gaminamas tik iš ‘Koroneiki’ veislės alyvuogių.

3.4. Specialūs gamybos veiksmai, atliktini nustatytoje geografinėje vietovėje

Alyvuogių auginimas ir visi ypač gryno alyvuogių aliejaus „Kritsa“ gamybos veiksmai turi būti vykdomi nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Alyvuogių aliejus „Kritsa“ garsus tiek Graikijoje, tiek tarptautiniu mastu, o gerą jo vardą lemia išskirtinė jo kokybė (žemas rūgštingumo lygis, žemi ekstinkcijos koeficientai) ir vaisiškumas. Šioms savybėms kenkia temperatūros pokyčiai, šviesa ir deguonis, kurie aliejų dažniau veikia jį perkeliant iš saugojimo talpyklos į cisterninį sunkvežimį ir atvirkščiai, iš vieno cisterninio sunkvežimio į kitą arba cisterninio sunkvežimio viduje. Be to, veikiamas aukštos temperatūros ir deguonies, aliejus sparčiai praranda jam būdingą vaisiškumą. Dėl šių priežasčių alyvuogių aliejus „Kritsa“ turėtų būti laikomas nerūdijančio plieno talpyklose, nustatytoje vietovėje, siekiant užtikrinti, kad jo gerą vardą lemiančios savybės išliktų nepakitusios. Alyvuogių aliejus „Kritsa“ taip pat yra pakuojamas nustatytoje vietovėje, konkrečiau – toje vietoje, kur yra gaminamas. Tokiu būdu užtikrinama, kad aliejaus kokybę lemiančios savybės nebūtų paveiktos ar pakeistos, gaminį yra lengviau patikrinti ir užtikrinamas jo atsekamumas.

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Alyvuogių aliejus „Kritsa“ gaminamas tik Kricos apylinkės savivaldybėje ir kaimyninėse Mesos, Ekso Lakonijos ir Krusto bendruomenėse, Agios Nikolajo savivaldybėje. Be didelio Kricos kaimo, į minėtą savivaldybę įeina šios gyvenvietės: Ammoudara, Vathy, Theologos, Katharó, Kalyvos, Mardati, Rousa Limni, Tapes.

5. Ryšys su geografine vietove

„Kritsa“ yra vienas garsiausių Kretoje gaminamų alyvuogių aliejų, tapęs žinomu ir už Graikijos ribų. Gerą aliejaus vardą lemia tik jo kokybė, juslinės ir cheminės savybės, kurios, savo ruožtu, yra susijusios ir su geografine vietove, ir su žmogiškuoju veiksniu, kuris turi daug įtakos pagaminto aliejaus kokybei.

Plačiai paplitęs geras aliejaus vardas yra pagrindinė priežastis teikti paraišką įregistruoti alyvuogių aliejų „Kritsa“ kaip saugomą geografinę nuorodą (SGN).

Alyvuogių aliejus „Kritsa“ gaminamas palyginti nedideliame regione, kur dirvožemio ir klimato sąlygos visur yra maždaug tokios pačios, o tai reiškia, kad galutiniam produktui būdingos vienodos savybės. Be to, ‘Koroneiki’ yra vienintelė šiame regione auginama alyvuogių veislė.

Regione vyrauja švelnus Viduržemio jūros klimatas, nėra žymių temperatūros svyravimų. Dėl dirvožemio ypatybių – padėties ir reljefo – žemė regione gauna daug saulės šviesos – daugiau nei 2 900 valandų per metus. Alyvmedžių giraitės sodinamos sausame, gerai vandenį sulaikančiame klinčių dirvožemyje. Molingas dirvožemis labai tinka nedrėkinamoms alyvmedžių giraitėms. Be to, sąlygos regione nėra itin palankios alyvuogių vaisinėms muselėms veistis, todėl alyvmedžiai šiais parazitais užkrečiami retai.

Aliejus spaudžiamas iš didžiosios dalies regione užauginamų alyvuogių, per 48 valandas nuo derliaus nuėmimo, kad nuimtas derlius kuo mažiau sugestų. Vadovaujantis per daugelį metų sukaupta gamintojų patirtimi, uogos nuimamos tik tinkamai prinokusios, jų spalvai besikeičiant iš gelsvai žalios į tamsiai purpurinę, – tai veiksnys, susijęs su juslinėmis pagaminto aliejaus savybėmis.

Taigi tiek gamtos, tiek žmogiškieji veiksniai nulėmė alyvuogių aliejui „Kritsa“ būdingas savybes: žemą rūgštingumo lygį, neviršijantį 0,5 %, žemas ekstinkcijos koeficientų vertes (K270: ≤ 0,15, K232: ≤ 1,90, Delta-K: ≤ 0) ir vaisiškumą (≥ 2,5).

Daugybė aliejaus aromatinių sudedamųjų dalių, kurias lemia saulės šviesos gausa, sausas klinčių dirvožemis ir tai, kad derlius nuimamas tinkamu laiku, suteikia aliejui jam būdingą vaisiškumą. Žemas ekstinkcijos koeficientų (Κ270, Κ232 ir Delta-K) vertes lemia geografinės vietovės aukštis virš jūros lygio ir tai, kad aliejus yra spaudžiamas iškart nurinkus alyvuoges.

Alyvuogių aliejus „Kritsa“ plačiai minėtas Norvegijos, Slovėnijos ir Japonijos žurnaluose, kuriuose ypatingas dėmesys buvo skiriamas jo kokybę lemiančioms savybėms.

Alyvuogių aliejus „Kritsa“ taip pat reklamuojamas su kelionėmis ir kaimo turizmu susijusiose interneto svetainėse, kuriose lankytojams patariama neišvykti iš Kricos kaimo neįsigijus vietos alyvuogių aliejaus.

Alyvuogių aliejus „Kritsa“ taip pat minimas gerai žinomo restorano Atėnuose interneto svetainėje – šiame restorane patiekalai gaminami naudojant tik šį aliejų. Alyvuogių aliejus „Kritsa“ taip pat yra vienas pagrindinių ingredientų, naudojamų garsiojoje Prancūzijos konditerijos mokykloje „Valrhona“.

Produkto reklama vietos renginiuose, per vietos ir nacionalinį radiją, televiziją bei spaudoje įrodo gerą jo vardą ir ryšį su vietos gyventojais bei supančia aplinka.

Alyvuogių aliejaus „Kritsa“ ryšį su vietos gyventojais ir jų istorija paaiškina rašytojas ir žurnalistas Tomas Muelleris 2014 m. išleistoje knygoje Extra Virginity: The Sublime and Scandalous World of Olive Oil (liet. „Aukščiausios kokybės grynumas. Didingas ir skandalingas alyvuogių aliejaus pasaulis“).

Kaip rašoma portale „Olive Oil Times“, alyvuogių aliejus „Kritsa“ taip pat buvo minimas tarptautinėje spaudoje, konkrečiau – amerikiečių televizijos CNN naujienų portale ir britų dienraštyje „The Times“.

Be to, gerą produkto vardą ir tai, kad Krica buvo laikoma svarbia alyvuogių aliejaus gamybos vieta, patvirtina XIX a. keliautojų pasakojimai.

Konkrečiai 1835 m. leidinyje Bulletin de la Société de Géographie (liet. „Geografų draugijos biuletenis“) M. A. Fabreguettes’as rašo, kad „<…> Krica <…> kaimas, turtingas įvairiausių produktų, alyvuogių aliejaus, migdolų, saldžiųjų ceratonijų, sūrio ir kt.“, o 1894 m. leidinyje Kritika iti Topografia kai Odoiporika tis Nisou Kritis (liet. „Kretos topografija ir kelionės po Kretos salą“) Ν. Kalomenopoulos rašo: „<…> Derlingasis Kricos slėnis – nedidelė lyguma, kurią kerta mažas upelis, apsodinta alyvmedžiais <…>“, o „Lakonijos slėnyje <…> auga daugybė alyvmedžių ir vyšnių <…>“.

Nuo 2006 m. alyvuogių aliejus „Kritsa“ pelnė 24 apdovanojimus – 16 apdovanojimų nacionaliniuose ir 8 tarptautiniuose konkursuose, ypač vidutinio ir intensyvaus vaisiškumo aliejaus kategorijose. Aukščiausias – aukso – apdovanojimas pelnytas 2008 m. vidutinio vaisiškumo aliejaus kategorijoje, tarptautiniame konkurse „Mario Solinas“, kurį rengia Tarptautinė alyvuogių taryba. Kiti svarbūs laimėjimai: 3-ia vieta tame pačiame konkurse 2006 m., aukso apdovanojimai konkurse „Extra Virgin Olive Oil Competition“ Los Andžele (2010 m.) ir apdovanojimuose „Great Taste“ Londone (2012 m.), sidabro apdovanojimai parodoje „Prodexpo“ Maskvoje (2012 m.) ir konkurse „Olive Japan“ (2013 m.) bei restorano „Cat Cora’s Kitchen“ įsteigtas sidabro apdovanojimas (2013 m.). Graikijoje aliejus pelnė aukso apdovanojimus šiuose konkursuose: konkurse „Panhellenic Extra Virgin Olive Oil Producers’ Competition“ (2007 m.), konkurse „1st Greek Extra Virgin Olive Oil Competition“ (2008 m.) ir parodoje „Eleotechnia“ (2008 ir 2011 m.).

Be pirmiau minėtų apdovanojimų, alyvuogių aliejus „Kritsa“ neseniai pelnė bronzos apdovanojimą ypač gryno alyvuogių aliejaus kategorijoje konkurse „London International Quality Olive Oil Competition“ (2017 m.). Tais pačiais metais jis taip pat apdovanotas bronza už skonį vidutinio vaisiškumo aliejaus kategorijoje 5-ajame Graikijos ypač gryno alyvuogių aliejaus konkurse. Apie abu šiuos apdovanojimus rašė Graikijos internetinė spauda. 2016 ir 2017 m. Kricos žemės ūkio kooperatyvo alyvuogių aliejaus gamykla pelnė du Kretos alyvuoges auginančių savivaldybių asociacijos apdovanojimus: sidabrinę Mino alyvuogę „geros alyvuogių aliejaus prekybos praktikos“ kategorijoje ir auksinę Mino alyvuogę „geros alyvuogių aliejaus gamybos praktikos“ kategorijoje.

Galiausiai, istorinį vietovės ryšį su alyvuogėmis ir alyvuogių aliejaus gamyba įrodo senovės miesto Lato, kurio griuvėsiai išlikę nuo tų laikų, kai mieste gyveno dorėnai (V ir IV a. pr. Kr.), teritorijoje rasti aliejaus spaudimo presai (bent du). Pačiame mieste, esančiame maždaug už trijų kilometrų nuo Kricos kaimo, aptikti radiniai patvirtina, kad čia buvo saugomas alyvuogių aliejus. Po visą regioną išsibarsčiusios senos aliejaus gamyklos taip pat liudija, kad alyvuogių auginimas buvo neatsiejamas nuo vietos gyventojų kasdienybės. Užuominų apie tai kupini ir keliautojų pasakojimai, kurių galima rasti XIX a. ir vėliau išleistose knygose.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

http://www.minagric.gr/images/stories/docs/agrotis/POP-PGE/prod_ladi_kritsa070119.pdf

(1) OL L 343, 2012 12 14, p. 1.